વાસ્તુની સાંજે ગુજરાત મેઇલમાં ઉત્તમભાઈ મુંબઈ ગયા. એમને મનમાં એવો ખ્યાલ હતો કે વયોવૃધ્ધ હેંન્રી રાપાપોર્ટ વહેલી સવારે હોસ્પિટલમાં કઈ રીતે આવી શકશે ? આથી એ સવારે સાડા આઠ વાગ્યે તાતા હોસ્પિટલ પર પહોંચ્યા ત્યારે જાણવા મળ્યું કે હેંન્રી રાપાપોર્ટ તો ક્યારનાય આવી ગયા હતા. એથીય વિશેષ એમણે ક્યારનોય એમની સ્લાઈડનો અભ્યાસ કરી લીધો હતો. ! આ વિષયના નિષ્ણાત અને વિશ્વવિખ્યાત હેંન્રી રાપાપોર્ટ ઉત્તમભાઈ સાથે લાગણી અને ઉષ્માભેર અડધો કલાક સુધી વિગતે વાત કરી. એ પછી ઉત્તમભાઈએ તાતા હોસ્પિટલના ડૉક્ટરોને રોબર્ટ લ્યુક્સના તારની વાત કરી, તો એ સાંભળીને બધા જ સ્તબ્ધ બની ગયા. રોબર્ટ લ્યુક્સ તાર કરે એ કોઈની કલ્પનામાં આવતું નહોતું ! ઉત્તમભાઈએ સ્લાઈડ મોકલવાની વાત કરી.